BIZ ตุน Backlog ทะลุ 2 พันลบ. เดินหน้าประมูลงานใหม่ ดันรายได้-กำไรปีนี้ออลไทม์ไฮ
BIZ ตุน Backlog ทะลุ 2 พันลบ. ทยอยรับรู้รายได้ปีนี้ เดินหน้าประมูลงานใหม่ทั้งรัฐ-เอกชน ดันรายได้-กำไรปี 64 ทุบสถิติออลไทม์ไฮ ผู้บริหาร “สมพงษ์ ชื่นกิติญานนท์” ยันผลกระทบโควิด-19 รอบ 3 กระทบน้อย มั่นใจส่งมอบงานตามแผน
BIZ ตุน Backlog ทะลุ 2 พันลบ. ทยอยรับรู้รายได้ปีนี้ เดินหน้าประมูลงานใหม่ทั้งรัฐ-เอกชน ดันรายได้-กำไรปี 64 ทุบสถิติออลไทม์ไฮ
2 มิ.ย. 2564

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ นำเสนอข้อมูลภาพรวมธุรกิจบริษัทในงานบริษัทจดทะเบียนพบผู้ลงทุน (Opportunity Day) จัดโดยตลาดหลักทรัพย์แห่งประเทศไทย ในวันที่ 31 พ.ค.2564 ว่า ในช่วงไตรมาส 1 ปี 2564 บริษัทฯ มีรายได้รวม 551.30 ล้านบาท เพิ่มขึ้น 288.30 ล้านบาท หรือ 109.62% เทียบช่วงเดียวกันของปีก่อนมีรายได้รวม 263.01 ล้านบาท โดยเป็นรายได้จากการขายเครื่องมืออุปกรณ์เพิ่มขึ้น และรายได้จากกิจการโรงพยาบาลเพิ่มขึ้นเช่นเดียวกัน และมีกำไรสุทธิ 81.76 ล้านบาท เพิ่มขึ้น 66.48 ล้านบาท หรือ 435.07% เทียบช่วงเดียวกันของปีก่อนที่มีกำไรสุทธิ 15.28 ล้านบาท
สำหรับความคืบหน้าโครงการจัดตั้งศูนย์รักษาผู้ป่วยโรงมะเร็งด้วยอนุภาคโปรตอน โรงพยาบาลจุฬาลงกรณ์ สภากาชาดไทย มูลค่าสัญญา 1,199 ล้านบาท นั้น บริษัทฯ มีการขยายระยะเวลาส่งมอบตามสัญญาเป็น 31 ส.ค.2564 จากเดิม 30 ก.ย.2563 เนื่องจากผลกระทบจากการแพร่ระบาดไวรัสโควิด-19 ส่งผลให้ผู้เชี่ยวชาญจากต่างประเทศไม่สามารถเข้ามาดำเนินงานได้ อย่างไรก็ตามปัจจุบันบริษัทสามารถติดตั้งงานได้แล้วราว 95%
ทั้งนี้มั่นใจว่าแนวโน้มผลการดำเนินงานในช่วงไตรมาส 2 ปี 2564 และช่วงครึ่งหลังของปี 2564 จะเติบโตอย่างแข็งแกร่ง ผลักดันรายได้และกำไรในปีนี้สร้างสถิติสูงสุดเป็นประวัติการณ์ ปัจจุบันบริษัทฯ มีงานในมือรอรับรู้รายได้ (Backlog) อยู่ราว 2,188 ล้านบาท ซึ่งส่วนใหญ่รอส่งมอบเครื่องฉายรังสีรักษามะเร็ง ให้กับโรงพยาบาลภาครัฐที่เป็นคู่สัญญาในปีนี้ราว 1,225 ล้านบาท รวมถึงโครงการจัดตั้งศูนย์รักษาผู้ป่วยโรงมะเร็งด้วยอนุภาคโปรตอน 963 ล้านบาท ที่จะสามารถส่งมอบได้ภายในปีนี้เช่นเดียวกัน
นอกจากนี้ บริษัทฯ ยังอยู่ระหว่างยื่นประมูลงานโรงพยาบาลภาครัฐและเอกชน ในหลายโครงการ เพื่อเข้ามาเสริม Backlog ที่มีอยู่ในปัจจุบัน สนับสนุนธุรกิจเติบโตอย่างแข็งแกร่งและมั่นคงในอนาคต
ส่วนสถานการณ์แพร่ระบาดของไวรัสโควิด-19 ระลอกที่ 3 นี้ไม่ได้มีผลกระทบต่อบริษัทมากนัก มั่นใจว่าการส่งมอบงานต่างๆ จะยังคงเป็นไปตามแผนที่วางไว้